title: 2005/690/ES: Sklep Sveta z dne 18. julija 2005 o sklenitvi Evro-mediteranskega sporazuma o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani

text:
               10.10.2005

               SL

               Uradni list Evropske unije

               L 265/1

         SKLEP SVETA
   z dne 18. julija 2005
   o sklenitvi Evro-mediteranskega sporazuma o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani
   (2005/690/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 310 v povezavi z drugim stavkom prvega pododstavka člena 300(2) in drugim pododstavkom člena 300(2) Pogodbe,
   ob upoštevanju predloga Komisije,
   ob upoštevanju privolitve Evropskega parlamenta (1),
   ob upoštevanju naslednjega:

               (1)

               Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani je bil podpisan v imenu Evropske skupnosti 22. aprila 2002 v Valencii, s pridržkom njegove morebitne poznejše sklenitve.

               (2)

               Ta sporazum je treba potrditi –

         SKLENIL:
   Člen 1
   1.   Evro-mediteranski sporazum o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, priloge in protokoli, priloženi Sporazumu, ter skupne izjave in izjave Evropske skupnosti, priložene Sklepni listini, se potrdijo v imenu Evropske skupnosti.
   2.   Besedila iz odstavka 1 so priložena temu sklepu (2).
   Člen 2
   1.   Stališče, ki ga sprejme Skupnost v okviru Pridružitvenega sveta in Pridružitvenega odbora, določi Svet na predlog Komisije ali, če je to primerno, Komisija v skladu z ustreznimi določbami Pogodb.
   2.   V skladu s členom 93 Sporazuma Pridružitvenemu svetu predseduje predsednik Sveta. Predstavnik Komisije predseduje Pridružitvenemu odboru v skladu s postopkovnimi pravili tega odbora.
   3.   Svet in Komisija sprejemata odločitve o objavi sklepov Pridružitvenega sveta in Pridružitvenega odbora v Uradnem listu Evropske unije za vsak primer posebej.
   Člen 3
   Predsednik Sveta je pooblaščen, da imenuje osebo, ki je (so) pooblaščena(-e), da v imenu Skupnosti deponira(-jo) akt o notifikaciji, predviden v členu 110 Sporazuma.

      V Bruslju, 18. julija 2005

            Za Svet

            Predsednik

         J. STRAW

      (1)  UL C 279 E, 20.11.2003, str. 115.

      (2)  Verodostojna različica sporazuma v slovenskem jeziku se v Uradnem listu objavi kasneje.


title: 2011/623/SZVP: Sklep Političnega in varnostnega odbora EUPOL RD Congo/1/2011 z dne 16. septembra 2011 o podaljšanju mandata vodje policijske misije EUPOL RD Congo

text:
               22.9.2011

               SL

               Uradni list Evropske unije

               L 245/21

         SKLEP POLITIČNEGA IN VARNOSTNEGA ODBORA EUPOL RD CONGO/1/2011
   z dne 16. septembra 2011
   o podaljšanju mandata vodje policijske misije EUPOL RD Congo
   (2011/623/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2010/576/SZVP z dne 23. septembra 2010 o policijski misiji Evropske unije na področju reforme varnostnega sektorja (RVS) in njegove povezave s pravosodjem v Demokratični republiki Kongo (EUPOL RD Congo) (1) in zlasti člena 10(1) Sklepa,
   ob upoštevanju naslednjega:

               (1)

               V skladu s členom 10(1) Sklepa 2010/576/SZVP je Politični in varnostni odbor (PVO) pooblaščen, da v skladu s tretjim odstavkom člena 38 Pogodbe sprejema ustrezne odločitve v zvezi s političnim nadzorom in strateškim vodenjem misije EUPOL RD Congo. Zlasti je pooblaščen, da na predlog visokega predstavnika Unije za zunanje zadeve in varnostno politiko (visoki predstavnik) imenuje vodjo misije.

               (2)

               Politični in varnostni odbor je na predlog visokega predstavnika 8. oktobra 2010 sprejel Sklep EUPOL RD CONGO/1/2010 (2) o imenovanju glavnega načelnika Jean-Paul RIKIRJA za vodjo misije EUPOL RD Congo z učinkom od 1. oktobra 2010.

               (3)

               Svet je 12. septembra 2011 sprejel Sklep 2011/537/SZVP (3) o podaljšanju misije EUPOL RD CONGO do 30. septembra 2012.

               (4)

               Visoki predstavnik je 31. avgusta 2011 predlagal podaljšanje mandata glavnega načelnika Jean-Paula RIKIRJA kot vodje misije EUPOL RD Congo do 30. septembra 2012 –

         SPREJEL NASLEDNJI SKLEP:
   Člen 1
   Mandat glavnega načelnika Jean-Paula RIKIRJA kot vodje policijske misije Evropske unije na področju reforme varnostnega sektorja (RVS) in njegove povezave s pravosodjem v Demokratični republiki Kongo (EUPOL RD Congo) se podaljša do 30. septembra 2012.
   Člen 2
   Ta sklep začne veljati na dan sprejetja.

      V Bruslju, 16. septembra 2011

            Za Politični in varnostni odbor

            Predsednik

         O. SKOOG

      (1)  UL L 254, 29.9.2010, str. 33.

      (2)  UL L 266, 9.10.2010, str. 60.

      (3)  UL L 236, 13.9.2011, str. 8.


title: Sklep Sveta (SZVP) 2017/1561 z dne 14. septembra 2017 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
               15.9.2017

               SL

               Uradni list Evropske unije

               L 237/72

         SKLEP SVETA (SZVP) 2017/1561
   z dne 14. septembra 2017
   o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (1), ter zlasti člena 3(1) in (3) Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 17. marca 2014 sprejel Sklep 2014/145/SZVP.

               (2)

               Svet je 13. marca 2017 sprejel Sklep (SZVP) 2017/445 (2), s katerim je podaljšal ukrepe iz Sklepa 2014/145/SZVP za nadaljnjih šest mesecev.

               (3)

               Zaradi nadaljnjega spodkopavanja oziroma ogrožanja ozemeljske nedotakljivosti, suverenosti in neodvisnosti Ukrajine bi bilo treba Sklep 2014/145/SZVP podaljšati še za šest mesecev.

               (4)

               Svet je pregledal posamezne uvrstitve na seznam iz Priloge k Sklepu 2014/145/SZVP in sklenil spremeniti podatke v zvezi z nekaterimi posamezniki in subjekti.

               (5)

               Vnose za štiri pokojne osebe bi bilo treba črtati s seznama oseb in subjektov.

               (6)

               Zaradi sprememb v lastniški strukturi treh subjektov bi bilo treba Prilogo k Sklepu 2014/145/SZVP spremeniti, da bi ohranili veljavnost ukrepov v zvezi z njimi.

               (7)

               Sklep 2014/145/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep 2014/145 se spremeni:

               (1)

               v členu 2 se doda naslednji odstavek:
               „7.   Z odstopanjem od odstavka 2 lahko država članica dovoli plačila podjetju Krimska morska pristanišča za storitve, ki jih opravlja v ribiškem pristanišču mesta Kerč, komercialnem pristanišču mesta Jalta in komercialnem pristanišču mesta Jevpatorija, ter storitve, ki jih zagotavljajoa Gosgidrografiya in podružnice pristaniških terminalov.“;

               (2)

               v členu 6 se drugi odstavek nadomesti z naslednjim:
               „Ta sklep se uporablja do 15. marca 2018.“

         Člen 2
   Priloga k Sklepu 2014/145/SZVP se spremeni v skladu s Prilogo k temu sklepu.
   Člen 3
   Ta sklep začne veljati dan po objavi v Uradnem listu Evropske unije.

      V Bruslju, 14. septembra 2017

            Za Svet

            Predsednik

         A. ANVELT

      (1)  UL L 78, 17.3.2014, str. 16.

      (2)  Sklep Sveta (SZVP) 2017/445 z dne 13. marca 2017 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (UL L 67, 14.3.2017, str. 88).

      PRILOGA
      Priloga k Sklepu 2014/145/SZVP se spremeni:

                  (1)

                  S seznama se črtajo vnosi glede naslednjih oseb:
                  Osebe

                              15.

                              Oleg Evgenevich PANTELEEV

                              44.

                              Valeriy Dmitrievich BOLOTOV

                              136.

                              Mikhail Sergeevich TOLSTYKH

                              139.

                              Sergey Anatolievich LITVIN

                  (2)

                  S seznama se črtajo vnosi glede naslednjih subjektov:
                  Subjekti

                              2.

                              Družba z omejeno odgovornostjo „Pristanišče Feodosia“

                              12.

                              Državno podjetje mesta Kerč za upravljanje trajektov

                              14.

                              Družba „Morsko pristanišče mesta Kerč“/„Kamysh-Burun“

                  (3)

                  Na seznam se doda naslednji subjekt:
                  Subjekti

                              Ime

                              Podatki o identiteti

                              Razlogi

                              Datum uvrstitve na seznam

                              38.

                              Državno unitarno podjetje „Republike Krim“„Krimska morska pristanišča“
                              ('Государственное унитарное предприятие Республики Крым „Крымские морские порты“), vključno s podružnicami:

                                          —

                                          komercialno pristanišče Feodosia,

                                          —

                                          podjetje mesta Kerč za upravljanje trajektov,

                                          —

                                          komercialno pristanišče mesta Kerč.

                                          28 ulica Kirova

                                          298312 Kerč

                                          Republika Krim

                                    (298312, Республика Крым, гор. Керчь, ул. Кирова, дом 28)

                              „Krimski parlament“ je 17. marca 2014 sprejel resolucijo št. 1757-6/14 „o nacionalizaciji nekaterih podjetij, ki pripadajo ukrajinskemu ministrstvu za infrastrukturo oziroma kmetijstvo“, 26. marca 2014 pa resolucijo št. 1865-6/14 „o državnem podjetju Krimska morska pristanišča“ („О Государственном предприятии Крымские морские порты“), v kateri je v imenu „Republike Krim“ razglasil prevzem premoženja, ki pripada več državnim podjetjem, ki so bila združena v „Državno unitarno podjetje ‚Republike Krim‘,Krimska morska pristanišča“. Ta podjetja so krimske „oblasti“ torej dejansko zaplenile, pri čemer je imelo podjetje „Krimska morska pristanišča“ koristi od nezakonitega prenosa lastništva.

                              16.9.2017

                  (4)

                  Vnosi glede spodaj navedenih oseb in subjektov s se nadomestijo z naslednjimi vnosi:
                  Osebe

                              Ime

                              Podatki o identiteti

                              Razlogi

                              Datum uvrstitve na seznam

                              1.

                              Sergey Valeryevich AKSYONOV,
                              Sergei Valerievich AKSENOV (Сергей Валерьевич AKCЁHOB),
                              Serhiy Valeriyovych AKSYONOV (Сергiй Валерiйович Аксьонов)

                              Datum rojstva: 26.11.1972.
                              Kraj rojstva: Bălţi, zdaj Republika Moldavija

                              Aksjonov je bil 27. februarja 2014 v parlamentu Krima (vrhovna rada) izvoljen za „predsednika vlade Krima“ ob navzočnosti proruskih oboroženih oseb. Vršilec dolžnosti predsednika Ukrajine Oleksandr Turčinov je 1. marca 2014 njegovo „izvolitev“ razglasil za neustavno. Dejavno je lobiral za „referendum“16. marca 2014 in bil eden od sopodpisnikov „pogodbe o pristopu Krima k Ruski federaciji“18. marca 2014. Predsednik Putin ga je 9. aprila 2014 imenoval za vršilca dolžnosti „voditelja“ tako imenovane „Republike Krim“. 9. oktobra 2014 je bil uradno „izvoljen“ za „voditelja“ tako imenovane „Republike Krim“. Aksjonov je pozneje odločil, da se funkciji „voditelja“ in „predsednika vlade“ združita.
                              Je član državnega sveta Rusije. Od januarja 2017 je član visokega sveta stranke Združena Rusija.
                              Za sodelovanje v postopku priključitve je prejel rusko državno odlikovanje, tj. „red za zasluge domovini“ prve stopnje.

                              17.3.2014

                              3.

                              Rustam Ilmirovich TEMIRGALIEV (Рустам Ильмирович ТЕМИРГАЛИЕВ)
                              Rustam Ilmyrovych TEMIRHALIIEV (Рустам Ільмирович ТЕМІРГАЛІЄВ)

                              Datum rojstva: 15.8.1976
                              Kraj rojstva: Ulan-Ude, ASSR Burjatija (Ruska SFSR)

                              Termigalijev je imel kot nekdanji podpredsednik vlade Krima pomembno vlogo pri odločitvah „Vrhovnega sveta“ o „referendumu“ proti ozemeljski nedotakljivosti Ukrajine, ki je bil 16. marca 2014. Dejavno je lobiral za vključitev Krima v Rusko federacijo.
                              11. junija 2014 je odstopil s položaja „prvega podpredsednika vlade“ t. i. „Republike Krim“.
                              Še vedno dejavno podpira separatistične dejavnosti oziroma politike.

                              17.3.2014

                              5.

                              Aleksei Mikhailovich CHALIY (Алексей Михайлович Чалый)
                              Oleksiy Mykhaylovych CHALYY (Олексій Михайлович ЧАЛИЙ)

                              Datum rojstva: 13.6.1961
                              Kraj rojstva: Moskva ali Sevastopol

                              Čalij je 23. februarja 2014 na zahtevo javnosti postal „ljudski župan Sevastopola“ in sprejel to „izvolitev“. Dejavno se je zavzemal, naj Sevastopol postane ločena enota Ruske federacije po referendumu 16. marca 2014. Bil je eden od sopodpisnikov „pogodbe o pristopu Krima k Ruski federaciji“ z dne 18. marca 2014. Od 1. do 14. aprila 2014 je bil vršilec dolžnosti „guvernerja“ Sevastopola, sicer pa je nekdanji „izvoljeni“ predsednik „zakonodajne skupščine“ mesta Sevastopol. Je član „zakonodajne skupščine“ mesta Sevastopol.
                              Za sodelovanje v postopku priključitve je prejel rusko državno odlikovanje, tj. „red za zasluge domovini“ prve stopnje.

                              17.3.2014

                              21.

                              Aleksandr Viktorovich GALKIN (Александр Викторович ГАЛКИН)

                              Datum rojstva: 22.3.1958
                              Kraj rojstva: Ordžonikice, ASSR Severna Osetija

                              Nekdanji poveljnik južnega vojaškega območja Rusije, katerega sile so nameščene na Krimu; črnomorska flota spada pod Galkinovo poveljstvo; velik del sil je na Krim prišel prek južnega vojaškega območja.
                              Sile južnega vojaškega območja so nameščene na Krimu. Odgovoren je za del ruske vojaške prisotnosti na Krimu, ki spodkopava suverenost Ukrajine in je krimskim oblastem pomagala preprečevati javne demonstracije proti prizadevanjem za referendum in priključitev Rusiji. Poleg tega pod nadzor tega območja spada tudi črnomorska flota.
                              Trenutno je zaposlen v centralnem aparatu ruskega Ministrstva za obrambo. Od 19. januarja 2017 je svetovalec ministra za obrambo.

                              17.3.2014

                              45.

                              Andrei Evgenevich PURGIN (Андрей Евгеньевич ПУРГИН
                              Andriy Yevhenovych PURHIN (Андрiй Євгенович ПУРГIН)

                              Datum rojstva: 26.1.1972
                              Kraj rojstva: Doneck

                              Dejaven udeleženec in organizator separatističnih dejavnosti, koordinator dejavnosti „ruskih turistov“ v Donecku. Soustanovitelj „državljanske pobude Donbas za Evroazijsko unijo“. Nekdanji „prvi namestnik predsednika Sveta ministrov“. Do 4. septembra 2015„predsednik“„Ljudskega sveta Ljudske republike Doneck“.
                              Od februarja 2017 na podlagi odločitve t. i. „Ljudskega sveta“ nima več mandata člana „Ljudskega sveta Ljudske republike Doneck“.
                              Še vedno dejavno podpira separatistične dejavnosti oziroma politike.

                              29.4.2014

                              47.

                              Sergey Gennadevich TSYPLAKOV (Сергей Геннадьевич ЦЫПЛАКОВ)
                              Serhiy Hennadiyovych TSYPLAKOV (Сергій Геннадійович ЦИПЛАКОВ)

                              Datum rojstva: 1.5.1983
                              Kraj rojstva: Harcisk, Doneško okrožje

                              Eden od voditeljev radikalne ideološke organizacije Ljudska milica Donbasa. Dejavno je sodeloval pri zasedbi več državnih zgradb na območju Donecka.
                              Član „ljudskega sveta Ljudske republike Doneck“, predsednik „odbora Ljudskega sveta za informacijsko politiko in informacijsko tehnologijo“.

                              29.4.2014

                              53.

                              Oleg Grigorievich KOZYURA (Олег Григорьевич КОЗЮРА)
                              Oleh Hryhorovych KOZYURA (Олег Григорович КОЗЮРА)

                              Datum rojstva: 30.12.1965 ali 19.12.1962
                              Kraj rojstva: Simferopol, Krim ali Zaporožje

                              Nekdanji vodja Zveznega urada za migracije za Sevastopol. Odgovoren je za sistematično in pospešeno izdajanje ruskih potnih listov prebivalcem Sevastopola.
                              Trenutno je pomočnik namestnika predsednika mestnega sveta Sevastopola Mihaila Čalija.

                              12.5.2014

                              58.

                              Roman Viktorovich LYAGIN (Роман Викторович ЛЯГИН)
                              Roman Viktorovych LIAHIN (Роман Вікторович ЛЯГІН)

                              Datum rojstva: 30.5.1980
                              Kraj rojstva: Doneck, Ukrajina

                              Nekdanji vodja centralne volilne komisije „Ljudske republike Doneck“. Dejavno je sodeloval pri organizaciji referenduma 11. maja 2014, na katerem naj bi potrdili samorazglasitev „Ljudske republike Doneck“. Nekdanji „minister za delo in socialne zadeve“.
                              Še vedno dejavno podpira separatistične dejavnosti in politike.

                              12.5.2014

                              61.

                              Igor Sergeievich SHEVCHENKO (Игорь Сергеевич ШЕВЧЕНКО)

                              Datum rojstva: 9.2
                              Kraj rojstva: Sevastopol, Krim

                              Tožilec v Sevastopolu. Dejavno je sodeloval pri priključitvi Sevastopola Rusiji.

                              12.5.2014

                              68.

                              Aleksey Vyacheslavovich KARYAKIN (Алексей Вячеславович КАРЯКИН)
                              Oleksiy Vyacheslavovych KARYAKIN (Олексій В'ячеславович КАРЯКІН)

                              Datum rojstva: 7.4.1980 ali 7.4.1979
                              Kraj rojstva: Stahanov, Lugansko okrožje

                              Do 25. marca 2016 t. i. „predsednik Vrhovnega sveta Ljudske republike Lugansk“. Nekdanji član t. i. „Ljudskega sveta Ljudske republike Lugansk“.
                              Odgovoren je za separatistične „vladne“ dejavnosti „Vrhovnega sveta“; Rusko federacijo je pozval, naj prizna neodvisnost „Ljudske republike Lugansk“.
                              Podpisnik memoranduma o soglasju o „novi ruski uniji“.
                              Še vedno dejavno podpira separatistične dejavnosti oziroma politike.

                              12.7.2014

                              73.

                              Mikhail Efimovich FRADKOV (Михаил Ефимович ФРАДКОВ)

                              Datum rojstva: 1.9.1950
                              Kraj rojstva: Kurumoč, območje Kujbiševa

                              Nekdanji stalni član Varnostnega sveta Ruske federacije; nekdanji direktor zunanje obveščevalne službe Ruske federacije. Kot član Varnostnega sveta, ki ima svetovalno in usklajevalno vlogo pri nacionalni varnosti, je sodeloval pri oblikovanju politike ruske vlade, ki ogroža ozemeljsko nedotakljivost, suverenost in neodvisnost Ukrajine.
                              Od 4. januarja 2017 je direktor ruskega inštituta za strateške študije. Je tudi predsednik upravnega odbora podjetja Almaz-Antey.
                              Še vedno dejavno podpira separatistične dejavnosti in politike.

                              25.7.2014

                              86.

                              Serhii Anatoliyovych ZDRILIUK, tudi Abwehr
                              (Сергей Анатольевич ЗДРИЛЮК)
                              (Сергій Анатолійович ЗДРИЛЮК)

                              Datum rojstva: 23.6.1972 (ali 23.7.1972)
                              Kraj rojstva: območje Vinice

                              Visoki svetovalec Igorja Strelkova/Girkina, ki je odgovoren za dejavnosti, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine. Zdriliuk s prevzemom in izvajanjem te funkcije tako podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine.
                              Še vedno dejavno podpira separatistične dejavnosti in politike.

                              25.7.2014

                              87.

                              Vladimir ANTYUFEYEV (tudi Vladimir SHEVTSOV, Vladimir Iurievici ANTIUFEEV, Vladimir Gheorghievici ALEXANDROV, Vadim Gheorghievici SHEVTSOV)
                              (Владимир АНТЮФЕЕВ)

                              Datum rojstva: 19.2.1951
                              Kraj rojstva: Novosibirsk

                              Nekdanji „minister za državno varnost“ v separatistični regiji Pridnestrje. Nekdanji podpredsednik vlade „Ljudske republike Doneck“, odgovoren za varnost in kazenski pregon. Po svoji funkciji je bil odgovoren za separatistične „vladne“ dejavnosti t. i. „vlade Ljudske republike Doneck“.
                              Še vedno dejavno podpira separatistične dejavnosti in politike.

                              25.7.2014

                              93.

                              Konstantin Valerevich MALOFEEV
                              (Константин Валерьевич МАЛОФЕЕВ)

                              Datum rojstva: 3.7.1974
                              Kraj rojstva: Pušino, Moskovsko okrožje

                              Malofejev je tesno povezan z ukrajinskimi separatisti v vzhodni Ukrajini in na Krimu. Je bivši delodajalec Aleksandra Borodaja, nekdanjega t. i. predsednika vlade „Ljudske republike Doneck“; v času priključitve Krima se je srečal s Sergejem Aksjonovim, t. i. predsednikom vlade „Republike Krim“. Ukrajinska vlada je začela kazensko preiskavo glede njegove domnevne materialne in finančne podpore separatistom. Poleg tega je dal več javnih izjav v podporo priključitvi Krima in vključitvi Ukrajine v Rusijo ter junija 2014 izjavil, da „se celotne Ukrajine ne da vključiti v Rusijo, vzhodni del (Ukrajine) pa morda.“
                              Zato Malofejev deluje v podporo destabilizaciji vzhodne Ukrajine.

                              30.7.2014

                              127.

                              Oleg Evgenevich BUGROV (Олег Евгеньевич БУГРОВ)
                              Oleh Yevhenovych BUHROV (Олег Євгенович БУГРОВ)

                              Datum rojstva: 29.8.1969 ali 1973
                              Kraj rojstva: Sverdlovsk, Lugansk

                              Nekdanji „minister za obrambo“ t. i. „Ljudske republike Lugansk“.
                              S prevzemom in izvajanjem te funkcije je torej dejavno podpiral dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                              29.11.2014

                              131.

                              Yevgeniy Vyacheslavovich ORLOV (tudi Yevhen Vyacheslavovych ORLOV)
                              (Евгений Вячеславович ОРЛОВ)

                              Datum rojstva: 10.5.1980 ali 21.10.1983
                              Kraj rojstva: Snežnoje, Doneško okrožje
                              г. Снежное, Донецкой области

                              Član „Nacionalnega sveta“ t. i. „Ljudske republike Doneck“. Predsednik ljudskega gibanja „Svobodni Donbas“.
                              S prevzemom in izvajanjem te funkcije torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                              29.11.2014

                              137.

                              Eduard Aleksandrovich BASURIN (Эдуард Александрович БАСУРИН)
                              Eduard Oleksandrovych BASURIN (Едуард Олександрович БАСУРІН)

                              Datum rojstva: 27.6.1966
                              Kraj rojstva: Doneck

                              Uradni govorec ministrstva za obrambo t. i. „Ljudske republike Doneck“.
                              S prevzemom in izvajanjem te funkcije torej dejavno podpira dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                              Še vedno je dejaven vojaški poveljnik t. i. „Ljudske republike Doneck“.

                              16.2.2015

                              143.

                              Evgeny Vladimirovich MANUYLOV (Евгений Владимирович МАНУЙЛОВ)
                              Yevhen Volodymyrovych MANUYLOV (Євген Володимирович МАНУЙЛОВ)

                              Datum rojstva: 5.1.1967
                              Kraj rojstva: Baranjikivka, Bilovodski okraj, Lugansko okrožje
                              с. Бараниковка Беловодского района Луганской области

                              Tako imenovani „minister za finance“ t. i. „Ljudske republike Lugansk“.
                              S prevzemom in izvajanjem te funkcije je torej dejavno podpiral dejavnosti in politike, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.

                              16.2.2015

                              147.

                              Anatoly Ivanovich ANTONOV (Анатолий Иванович АНТОНОВ)

                              Datum rojstva: 15.5.1955
                              Kraj rojstva: Omsk

                              Kot nekdanji namestnik ministra za obrambo je sodeloval pri napotitvi ruskih enot v Ukrajino.
                              V tej funkciji – v skladu s trenutno strukturo ruskega Ministrstva za obrambo – je sodeloval pri oblikovanju in izvajanju politike ruske vlade. Ta politika ogroža ozemeljsko celovitost, suverenost in neodvisnost Ukrajine.
                              Od 28. decembra 2016 je namestnik ministra za zunanje zadeve.

                              16.2.2015

                        Subjekti

                              Ime

                              Podatki o identiteti

                              Razlogi

                              Datum uvrstitve na seznam

                              1.

                              Državno unitarno podjetje „Republike Krim“„Chernomorneftegaz“
                              (prej imenovano PJSC Chernomorneftegaz)

                              Prospekt Kirov 52, Simferopol, Krim 295000
                              пр.Кирова52, г.Симферополь, Крым, 295000
                              Telefonska številka:
                              +7 (3652) 66-70-00
                              +7 (3652) 66-78-00

                              „Krimski parlament“ je 17. marca 2014 sprejel resolucijo, v kateri je razglasil zaseg premoženja podjetja Chernomorneftegaz s strani „Republike Krim“. To podjetje so krimske „oblasti“ s tem dejansko zaplenile. 29. novembra 2014 je bilo ponovno registrirano kot državno unitarno podjetje „Republike Krim“„Chernomorneftegaz“ (Государственное унитарное предприятие Республики Крым Черноморнефтегаз). Ustanovitelj: Ministrstvo „Republike Krim“ za goriva in energijo (Министерство топлива и энергетики Республики Крым).

                              12.5.2014

                              3.

                              T. i. „Ljudska republika Lugansk“
                              „Луганская народная республика“
                              „Luganskaya narodnaya respublika“

                              Uradno spletno mesto:
                              http://lugansk-online.info
                              Telefonska številka:
                              +38-099-160-74-14

                              T. i. „Ljudska republika Lugansk“ je bila ustanovljena 27. aprila 2014.
                              Odgovorna za organizacijo nezakonitega referenduma 11. maja 2014. Razglasitev neodvisnosti 12. maja 2014.
                              22. maja 2014 sta t. i. „ljudski republiki“ Doneck in Lugansk ustanovili t. i. „Zvezno državo Novorusijo“,
                              kar je kršitev ukrajinskega ustavnega prava ter posledično tudi mednarodnega prava; je tudi ogrožanje ozemeljske celovitosti, suverenosti in neodvisnosti Ukrajine.
                              Rekrutira tudi ljudi za separatistično „vojsko jugovzhoda“ in druge nezakonite oborožene separatistične skupine, s čimer ogroža stabilnost in varnost Ukrajine.

                              25.7.2014

                              5.

                              T. i. „Zvezna država Novorusija“ („Federal State of Novorossiya“)
                              „Федеративное государство Новороссия“
                              „Federativnoye Gosudarstvo Novorossiya“

                              Uradna sporočila za javnost:
                              http://novorossia.su/official
                              http://frn2016.netdo.ru/
                              https://www.novorosinform.org/

                              24. maja 2014 sta t. i. „ljudski republiki“ Doneck in Lugansk podpisali sporazum o ustanovitvi nepriznane t. i. „Zvezne države Novorusije“,
                              kar je kršitev ukrajinskega ustavnega prava ter posledično tudi mednarodnega prava; je tudi ogrožanje ozemeljske celovitosti, suverenosti in neodvisnosti Ukrajine.

                              25.7.2014

                              6.

                              Mednarodna unija ljudskih združenj „Velika donska vojska“
                              Международный Союз Общественных Объединений „Всевеликое Войско Донское“

                              Uradno spletno mesto:
                              http://xn--80aaaajfjszd7a3b0e.xn--p1ai/
                              Telefonska številka:
                              +7-8-908-178-65-57
                              Družbeni mediji: Kozaška narodna garda http://vk.com/kazak_nac_guard
                              Naslov: 346465 Rusija, območje Rostova. Okrožje Oktober. Zaplavska ulica. Šosejna ulica 1
                              Drugi naslov: Voroshilovskiy Prospekt 12/85-87/13, Rostov na Donu

                              „Velika donska vojska“ je ustanovila „Kozaško narodno gardo“, ki je odgovorna za boj proti silam ukrajinske vlade v vzhodni Ukrajini, s čimer ogroža ozemeljsko nedotakljivost, suverenost in neodvisnost Ukrajine ter njeno stabilnost in varnost.
                              Povezana z Nikolajem KOZICINOM, poveljnikom kozaških sil, odgovornim za poveljevanje separatistom v vzhodni Ukrajini, ki se bojujejo proti silam ukrajinske vlade.

                              25.7.2014

                              7.

                              „Sobol“
                              „Соболь“

                              Uradno spletno mesto:
                              http://soboli.net
                              Družbeni mediji:
                              http://vk.com/sobolipress
                              Telefonska številka:
                              (0652) 60-23-93.
                              Elektronski naslov: SoboliPress@gmail.com
                              Naslov: Krim, Simferopol, Kijevska ulica, 4 (območje avtobusne postaje „Central“).

                              Radikalna paravojaška organizacija, ki javno podpira uporabo sile, da bi se ukinil ukrajinski nadzor nad Krimom, in tako ogroža ozemeljsko celovitost, suverenost in neodvisnost Ukrajine.
                              Odgovorna za usposabljanje separatistov za boj proti silam ukrajinske vlade v vzhodni Ukrajini, s čimer ogroža stabilnost in varnost Ukrajine.

                              25.7.2014

                              13.

                              Državno unitarno podjetje mesta Sevastopol „Morsko pristanišče mesta Sevastopol“
                              ГУП ГС ‚Севастопольский морской порт‘
                              (prej imenovano državno podjetje „Komercialno morsko pristanišče mesta Sevastopol“)
                              Государственное предприятие „Севастопольский морской торговьй порт“
                              Gosudarstvenoye predpriyatiye Sevastopolski morskoy torgovy port)

                              Trg Nakhimov 5, 299011 Sevastopol
                              (пл. Нахимова, 5, г. Севастополь, 299011. )
                              Koda: 1149204004707

                              Lastništvo subjekta je bilo preneseno v nasprotju z ukrajinskim pravom. „Krimski parlament“je 17. marca 2014 sprejel resolucijo št. 1757-6/14 o nacionalizaciji nekaterih podjetij, ki pripadajo ukrajinskemu ministrstvu za infrastrukturo oziroma kmetijstvo, v kateri je v imenu „Republike Krim“ razglasil prevzem premoženja, ki pripada državnemu podjetju „Sevastopolsko komercialno morsko pristanišče“. To podjetje so krimske „oblasti“ s tem dejansko zaplenile. Po prometu je to največje komercialno morsko pristanišče na Krimu. 6. junija 2014 je bilo ponovno registrirano kot državno unitarno podjetje mesta Sevastopol „Sevastopolsko morsko pristanišče“ (Государственное унитарное предприятие города Севастополя „Севастопольский морской порт“). Ustanovitelj: vlada Sevastopola (Правительство Севастополя).

                              25.7.2014

                              15.

                              Državno unitarno podjetje „Republike Krim“„Universal-Avia“
                              Государственное унитарное предприятие Республики Крым ‚Универсал-Авиа‘
                              (prej imenovano državno podjetje Universal-Avia,
                              Государственное предприятие „Универсал-Авиа“
                              Gosudarstvenoye predpriyatiye „Universal-Avia“)

                              Aeroflotska ulica 5, 295024, Simferopol
                              ул. Аэрофлотская, дом 5, 295024, г Симферополь,),

                              Lastništvo subjekta je bilo preneseno v nasprotju z ukrajinskim pravom. „Predsedstvo krimskega parlamenta“ je 24. marca 2014 sprejelo sklep o državnem podjetju „Gosudarstvenoye predpriyatiye Universal-Avia“ (О Государственном предприятии,Универсал-Авиа) št. 1794-6/14, v katerem je v imenu „Republike Krim“ razglasilo prevzem premoženja, ki pripada državnemu podjetju „Universal-Avia“. To podjetje so krimske „oblasti“ s tem dejansko zaplenile. 15. januarja 2015 je bilo ponovno registrirano kot državno unitarno podjetje „Republike Krim“„Universal-Avia“ (Государственное унитарное предприятие Республики Крым „Универсал-Авиа“). Ustanovitelj: Ministrstvo „Republike Krim“ za promet (Министерство транспорта Республики Крым).

                              25.7.2014

                              17.

                              Krimsko republiško podjetje „Destilirnica Azov“
                              Крымское республиканское предприятие ‚Азовский ликёро-водочннй завод‘
                              Azovsky likerovodochny zavod

                                          Zeleznodorožna ulica,

                                          296178 Azov, Okrožje Džankojskij

                                          (Джанкойский район, 296178

                                          пгт Азовское, ул. Железнодорожная, 40)

                                    Koda: 01271681

                              Lastništvo subjekta je bilo preneseno v nasprotju z ukrajinskim pravom. „Predsedstvo krimskega parlamenta“ je 9. aprila 2014 sprejelo sklep št. 1991-6/14 o spremembi resolucije državnega sveta „Republike Krim“ z dne 26. marca 2014 št. 1836-6/14 o nacionalizaciji premoženja podjetij, ustanov in organizacij kmetijske industrije na ozemlju „Republike Krim“, v katerem je v imenu „Republike Krim“ razglasilo prevzem premoženja, ki pripada družbi „Destilirnica Azov“. To podjetje so krimske „oblasti“ s tem dejansko zaplenile.
                              Zoper podjetje naj bi bil uveden stečajni postopek. Upravlja ga Sinergiya.

                              25.7.2014

                              18.

                              Zvezno proračunsko podjetje „Proizvajalsko-kmetijsko združenje ‚Massandra‘“ urada predsednika Ruske federacije
                              ‚Производственно-аграрное объединение „Массандра“ Управления делами Президента Российской Федерации‘
                              (prej imenovano državni koncern „Državno združenje proizvajalcev
                              ‚Massandra‘“ Национальное производственно-аграрное объединение „Массандра“
                              Nacionalnoye proizvodstvenno agrarnoye obyedinenye Massandra)

                              298650, Krim, Jalta, Massandra, ulica Vinodela Egorova 9.

                                          298650,Крым, г.Ялта,

                                          пгт. Массандра,

                                          ул. Винодела Егорова, д.9

                                    Spletno mesto: http://massandra.su

                              Lastništvo subjekta je bilo preneseno v nasprotju z ukrajinskim pravom. „Predsedstvo krimskega parlamenta“ je 9. aprila 2014 sprejelo sklep št. 1991-6/14 o spremembi resolucije državnega sveta „Republike Krim“ z dne 26. marca 2014 št. 1836-6/14 „o nacionalizaciji premoženja podjetij, ustanov in organizacij kmetijske industrije na ozemlju „Republike Krim““, v katerem je v imenu „Republike Krim“ razglasilo prevzem premoženja, ki pripada državnemu koncernu „Državno združenje proizvajalcev ‚Massandra‘“. To podjetje so krimske „oblasti“ s tem dejansko zaplenile. 1. avgusta 2014 je bilo ponovno registrirano kot zvezno proračunsko podjetje „Proizvodstvenno agrarnoye obyedinenye ‚Massandra‘“ urada predsednika Ruske federacije (Федеральное государственное унитарное предприятие „Производственно-аграрное объединение‚Массандра‘“ Управления делами Президента Российской Федерации). Ustanovitelj: urad predsednika Ruske federacije (Управление делами Президента Российской Федерации).

                              25.7.2014

                              19.

                              Zvezna proračunska institucija podjetje za znanost in raziskave „Vseruski nacionalni znanstveno-raziskovalni inštitut za vinogradništvo in pridelavo vina‚Magarač‘ Ruske akademije za znanost“
                              Федеральное государственное бюджетное учреждение науки „Всероссийский национальный научно-исследовательский институт виноградарства и виноделия‚Магарач‘РАН“
                              (Prej imenovano državno unitarno podjetje „Republike Krim“„Državni vinogradniški inštitut ‚Magarač‘“
                              Prej imenovano: „Državno podjetje Magarač Državnega vinogradniškega inštituta“
                              Государственное предприятие Агрофирма „Магарач“ Национального института винограда и вина „Магарач“
                              Gosudarstvenoye predpriyatiye „Agrofirma Magarach“ nacionalnogo instituta vinograda i vina „Magarach“)

                              298600, Kirova ulica 31 Jalta, Krim
                              298600, Крым, г. Ялта, ул. Кирова,31

                              Lastništvo subjekta je bilo preneseno v nasprotju z ukrajinskim pravom. „Predsedstvo krimskega parlamenta“ je 9. aprila 2014 sprejelo sklep št. 1991-6/14 o spremembi resolucije Državnega sveta „Republike Krim“ z dne 26. marca 2014 št. 1836-6/14 „o nacionalizaciji premoženja podjetij, ustanov in organizacij kmetijske industrije na ozemlju „Republike Krim““, v katerem je v imenu „Republike Krim“ razglasilo prevzem premoženja, ki pripada državnemu podjetju „Magarač“ Državnega vinogradniškega inštituta („Gosudarstvenoye predpriyatiye“„Agrofirma Magarach“„nacionalnogo instituta vinograda i vina ‚Magarach‘“). To podjetje so krimske „oblasti“ s tem dejansko zaplenile. Podjetje je bilo 15. januarja 2015 ponovno registrirano kot državna unitarna institucija „Republike Krim“„Državni vinogradniški inštitut ‚Magarač‘“ (Государственное бюджетное учреждение Республики Крым „Национальный научно-исследовательский институт винограда и вина ‚Магарач‘“). Ustanovitelj: Ministrstvo „Republike Krim“ za kmetijstvo (Министерство сельского хозяйства Республики Крым).
                              Državno unitarno podjetje „Republike Krim“„Državni vinogradniški inštitut ‚Magarač‘“ je bilo 7. februarja 2017 preoblikovano v zvezni proračunski znanstveni objekt „Vseruski znanstveno-raziskovalni inštitut za vinogradništvo in pridelavo vina‚Magarač‘ Ruske akademije za znanost“.

                              25.7.2014

                              20.

                              Državno podjetje „Republike Krim“„Tovarna penečega vina ‚Novij svet‘“
                              Государственное унитарное предприятие Республики Крым „Завод шампанских вин‚Новый Свет‘“
                              Prej imenovano: Državno unitarno podjetje „Republike Krim“„Tovarna penečega vina ‚Novij svet‘“
                              (prej imenovano Državno podjetje „Tovarna penečega vina‚Novij svet‘“
                              Государственное предприятиеЗавод шампанских вин „Новый свет“
                              Gosudarstvenoye predpriyatiye „Zavod shampanskykh vin Novy Svet“)

                              298032, Krim, Sudak, urbano naselje Novij Svet, ulica Šalapina 1.
                              298032, Крым, г.Судак, пгт.Новый Свет, ул.Шаляпина, д.1

                              Lastništvo subjekta je bilo preneseno v nasprotju z ukrajinskim pravom. „Predsedstvo krimskega parlamenta“ je 9. aprila 2014 sprejelo sklep št. 1991-6/14 o spremembi resolucije državnega sveta „Republike Krim“ z dne 26. marca 2014 št. 1836-6/14 „o nacionalizaciji premoženja podjetij, ustanov in organizacij kmetijske industrije na ozemlju „Republike Krim““, v katerem je v imenu „Republike Krim“ razglasilo prevzem premoženja, ki pripada državnemu podjetju „Tovarna penečega vina Novij svet“ („Zavod shampanskykh vin Novy Svet“). To podjetje so krimske „oblasti“ s tem dejansko zaplenile. 4. januarja 2015 je bilo ponovno registrirano kot državno unitarno podjetje „Republike Krim“„Tovarna penečega vina ‚Novij svet‘“ (Государственное унитарное предприятие Республики Крым „Завод шампанских вин‚Новый Свет‘“). Ustanovitelj: Ministrstvo „Republike Krim“ za kmetijstvo (Министерство сельского хозяйства Республики Крым).

                              25.7.2014

                              23.

                              Russian national commercial bank
                              (Российский национальный коммерческий банк)

                              295000, Simferopol, ulica Naberežnaja, imenovana po 60. obletnici ZSSR, 34
                              295000, Симферополь,ул. Набережная имени 60–летия СССР, д. 34
                              Spletno mesto: http://www.rncb.ru

                              Po nezakoniti priključitvi Krima je Russian national commercial bank (RNCB) prešla v popolno last tako imenovane „Republike Krim“. Januarja 2016 je prešla v last Zvezne agencije za gospodarjenje z državnim premoženjem, imenovane tudi Rosimuščestvo (Федеральное агентство по управлению государственным имуществом (Росимущество).
                              Postala je glavni akter na trgu, čeprav pred priključitvijo Krima tam sploh ni bila prisotna. Z nakupom ali prevzemom podružnic bank, ki so prej delovale na Krimu in so se od tam umaknile, je RNCB materialno in finančno podpirala dejavnosti ruske vlade v zvezi s priključitvijo Krima k Ruski federaciji, s čimer je spodkopavala ozemeljsko nedotakljivost Ukrajine.

                              30.7.2014

                              25.

                              Mir za regijo Lugansk (Peace to Luhansk Region) (rusko: Mir Luganschine) Мир Луганщине

                              https://mir-lug.info/

                              Javna „organizacija“, ki je nominirala kandidate na tako imenovanih „volitvah“ tako imenovane „Ljudske republike Lugansk“2. novembra 2014. Te „volitve“ so v nasprotju z ukrajinskim pravom, zato so nezakonite.
                              Z uradnim sodelovanjem na nezakonitih „volitvah“ je torej dejavno podpirala ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine ter dodatno destabilizirajo Ukrajino. Vodi jo Igor PLOTNITSKY.

                              29.11.2014

                              26.

                              Svobodni Donbas (Free Donbass, tudi „Free Donbas“, ‚Svobodny Donbass‘) Свободньιй Донбасс

                              http://www.odsd.ru/

                              Javna „organizacija“, ki je nominirala kandidate na tako imenovanih „volitvah“ tako imenovane „Ljudske republike Doneck“2. novembra 2014. Te volitve so v nasprotju z ukrajinskim pravom, zato so nezakonite.
                              Z uradnim sodelovanjem na nezakonitih „volitvah“ je torej dejavno podpirala ukrepe in politike, ki spodkopavajo ozemeljsko nedotakljivost, suverenost in neodvisnost Ukrajine ter dodatno destabilizirajo Ukrajino.

                              29.11.2014

                              30.

                              Bataljon „Šparta“
                              Батальон „Спарта“

                              Oborožena separatistična skupina, ki je dejavno podpirala dejanja, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                              Del t. i. „1. korpusa kopenske vojske“„Ljudske republike Doneck“.

                              16.2.2015

                              31.

                              Bataljon „Somali“
                              Батальон „Сомали“

                              Oborožena separatistična skupina, ki je dejavno podpirala dejanja, ki spodkopavajo ozemeljsko nedotakljivost, suverenost in neodvisnost Ukrajine ter jo dodatno destabilizirajo.
                              Del t. i. „1. korpusa kopenske vojske“„Ljudske republike Doneck“.

                              16.2.2015

                              37.

                              Gibanje „Novorossiya“ (Nova Rusija), ki ga vodi Igor STRELKOV
                              Движение Новороссия Игоря СТРЕЛКОВА

                              http://novorossia.pro/

                              Ljudsko gibanje „Novorossiya/Nova Rusija“ je bilo ustanovljeno novembra 2014 v Rusiji, vodi pa ga ruski častnik Igor Strelkov/Girkin (član osebja glavnega obveščevalnega direktorata generalštaba oboroženih sil Ruske federacije (GRU)).
                              V skladu s priznanimi cilji si prizadeva zagotavljati vsestransko in učinkovito pomoč gibanju „Novorossiya“, vključno s pomočjo milici, ki se bojuje v vzhodni Ukrajini; tako podpira politike, ki spodkopavajo ozemeljsko nedotakljivost, suverenost in neodvisnost Ukrajine.
                              Povezuje se z osebo, uvrščeno na seznam zaradi spodkopavanja ozemeljske nedotakljivosti Ukrajine.

                              16.2.2015


title: 2008/147/ES: Sklep Sveta z dne 28. januarja 2008 o sklenitvi Sporazuma med Evropsko skupnostjo in Švicarsko konfederacijo o merilih in mehanizmih za določitev države, odgovorne za obravnavo prošnje za azil, vložene v državi članici ali v Švici, v imenu Evropske skupnosti

text:
               27.2.2008

               SL

               Uradni list Evropske unije

               L 53/3

         SKLEP SVETA
   z dne 28. januarja 2008
   o sklenitvi Sporazuma med Evropsko skupnostjo in Švicarsko konfederacijo o merilih in mehanizmih za določitev države, odgovorne za obravnavo prošnje za azil, vložene v državi članici ali v Švici, v imenu Evropske skupnosti
   (2008/147/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 63(1)(a) v povezavi s prvim stavkom prvega odstavka člena 300(2) in prvim pododstavkom člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta,
   ob upoštevanju naslednjega:

               (1)

               Po pooblastilu, podeljenem Komisiji dne 17. junija 2002, so bila pogajanja s švicarskimi organi o merilih in mehanizmih za določitev države, odgovorne za obravnavo prošnje za azil, vložene v državi članici ali v Švici, zaključena.

               (2)

               V skladu s Sklepom Sveta z dne 25. oktobra 2004 in s pridržkom njegove dokončne naknadne sklenitve je bil Sporazum med Evropsko skupnostjo in Švicarsko konfederacijo o merilih in mehanizmih za določitev države, odgovorne za obravnavo prošnje za azil, vložene v državi članici ali v Švici, v imenu Evropske skupnosti podpisan dne 26. oktobra 2004.

               (3)

               Sporazum bi bilo treba sedaj odobriti.

               (4)

               Sporazum ustanavlja Skupni odbor s pristojnostjo sprejemanja odločitev na nekaterih področjih; zato je treba določiti, kdo v tem odboru zastopa Skupnost.

               (5)

               Nadalje je potrebno predvideti postopek, ki bo določil, kako se sprejme stališče Skupnosti.

               (6)

               V skladu s členom 3 Protokola o stališču Združenega kraljestva in Irske, priloženega Pogodbi o Evropski uniji in Pogodbi o ustanovitvi Evropske skupnosti, Združeno kraljestvo in Irska sodelujeta pri sprejetju in uporabi tega sklepa.

               (7)

               V skladu s členoma 1 in 2 Protokola o stališču Danske, priloženega Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju tega sklepa ter je ta sklep ne zavezuje in se zanjo ne uporablja -

         SKLENIL:
   Člen 1
   Sporazum med Evropsko skupnostjo in Švicarsko konfederacijo o merilih in mehanizmih za določitev države, odgovorne za obravnavo prošnje za azil, vložene v državi članici ali v Švici, in z njim povezani dokumenti, in sicer Sklepna listina in Skupna izjava o skupnih zasedanjih Skupnega odbora, se odobrijo v imenu Evropske skupnosti.
   Besedila Sporazuma, Sklepne listine in Skupne izjave so priložena temu sklepu.
   Člen 2
   Predsednik Sveta je pooblaščen, da imenuje osebo, pooblaščeno za deponiranje listine o odobritvi iz člena 12 Sporazuma v imenu Evropske skupnosti, s čimer izrazi soglasje Skupnosti, da jo Sporazum zavezuje.
   Člen 3
   V Skupnem odboru, ustanovljenem s členom 3 Sporazuma, Skupnost zastopa Komisija.
   Člen 4
   1.   Stališče Skupnosti v okviru Skupnega odbora v zvezi s sprejemom poslovnika, ki ga predvideva člen 3(2) Sporazuma, zavzame Komisija po posvetovanju s posebnim odborom, ki ga imenuje Svet.
   2.   Glede vseh ostalih odločitev Skupnega odbora sprejme stališče Skupnosti Svet s kvalificirano večino na predlog Komisije.
   Člen 5
   Ta sklep se objavi v Uradnem listu Evropske unije.

      V Bruslju, 28. januarja 2008

            Za Svet

            Predsednik

         D. RUPEL

   SKLEPNA LISTINA

   Pooblaščenci so sprejeli naslednje skupne izjave, ki so navedene v nadaljevanju in priložene k tej sklepni listini:

               1.

               Skupno izjavo pogodbenih strank o tesnem dialogu;

               2.

               Skupno izjavo pogodbenih strank o Direktivi 95/46/ES Evropskega parlamenta in Sveta o varstvu podatkov.

         Pooblaščenci so prav tako upoštevali izjave, navedene v nadaljevanju in priložene k tej sklepni listini:

               1.

               Izjavo Švice v zvezi s členom 4(3) o roku za sprejetje nadaljnjega razvoja pravnega reda Dublin/Eurodac;

               2.

               Izjavo Evropske komisije o odborih, ki pomagajo Evropski komisiji pri izvajanju njenih izvedbenih pooblastil.

      Hecho en Luxemburgo, el veintiséis de octubre de dos mil cuatro.
      V Lucemburku dne dvacátého šestého října dva tisíce čtyři.
      Udfærdiget i Luxembourg den seksogtyvende oktober to tusind og fire.
      Geschehen zu Luxemburg am sechsundzwanzigsten Oktober zweitausendvier.
      Kahe tuhande neljanda aasta oktoobrikuu kahekümne kuuendal päeval Luxembourgis.
      Έγινε στo Λουξεμβούργο, στις είκοσι έξι Οκτωβρίου δύο χιλιάδες τέσσερα.
      Done at Luxembourg on the twenty-sixth day of October in the year two thousand and four.
      Fait à Luxembourg, le vingt-six octobre deux mille quatre.
      Fatto a Lussemburgo, addì ventisei ottobre duemilaquattro.
      Luksemburgā, divi tūkstoši ceturtā gada divdesmit sestajā oktobrī.
      Priimta du tūkstančiai ketvirtų metų spalio dvidešimt šeštą dieną Liuksemburge.
      Kelt Luxembourgban, a kettőezer-negyedik év október havának huszonhatodik napján.
      Magħmula fil-Lussemburgu fis-sitta u għoxrin jum ta' Ottubru tas-sena elfejn u erbgħa.
      Gedaan te Luxemburg, de zesentwintigste oktober tweeduizend vier.
      Sporządzono w Luksemburgu dnia dwudziestego szóstego października roku dwa tysiące czwartego.
      Feito no Luxemburgo, em vinte e seis de Outubro de dois mil e quatro.
      V Luxemburgu dvadsiateho šiesteho októbra dvetisícštyri.
      V Luxembourgu, dne šestindvajsetega oktobra leta dva tisoč štiri.
      Tehty Luxemburgissa kahdentenakymmenentenäkuudentena päivänä lokakuuta vuonna kaksituhattaneljä.
      Som skedde i Luxemburg den tjugosjätte oktober tjugohundrafyra.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         Für die Schweizerische Eidgenossenschaft
         Pour la Confédération suisse
         Per la Confederazione svizzera

   SKUPNE IZJAVE POGODBENIH STRANK

   DRUGE IZJAVE

   SKUPNA IZJAVA O SKUPNIH ZASEDANJIH SKUPNEGA ODBORA
   Delegacija Evropske komisije,
   delegaciji, ki zastopata vlade Republike Islandije in Kraljevine Norveške,
   delegacija, ki zastopa vlado Švicarske Konderacije,

               —

               so se odločile organizirati srečanja skupnih odborov, ustanovljenih s sporazumom med Evropsko skupnostjo in Islandijo ter Norveško o mehanizmih in kriterijih za določitev države, odgovorne za obravnavo prošnje za azil, ki je bila vložena v državi članici ali v Islandiji ali Norveški na eni strani in s sporazumom med Evropsko skupnostjo in Švico o mehanizmih in kriterijih za določitev države, odgovorne za obravnavo prošnje za azil, ki je bila vložena v državi članici ali v Švici na drugi strani.

               —

               Upoštevano je, da skupna srečanja zahtevajo pragmatično rešitev glede predsedovanja tem srečanjem, ko predsedovanje prevzamejo pridružene države v skladu s Sporazumom med Evropsko skupnostjo in Švicarsko konfederacijo o mehanizmih in kriterijih za določitev države, odgovorne za obravnavo prošnje za azil, ki je bila vložena v državi članici ali v Švici ali v skladu s Sporazumom med Evropsko skupnostjo in Republiko Islandijo ter Kraljevino Norveško o mehanizmih in kriterijih za določitev države, odgovorne za obravnavo prošnje za azil, ki je bila vložena v državi članici ali v Islandiji ali Norveški.

               —

               Upoštevana je želja pridruženih držav, da od dneva uveljavitve Sporazuma med Evropsko skupnostjo in Švicarsko konfederacijo o mehanizmih in kriterijih za določitev države, odgovorne za obravnavo prošnje za azil, ki je bila vložena v državi članici ali v Švici odstopijo, kolikor je potrebno, od njihovega predsedovanja in si ga med seboj izmenično delijo po abecednem vrstnem redu njihovih imen.

          ---documentbreak---

               27.2.2008

               SL

               Uradni list Evropske unije

               L 53/5

         SPORAZUM
   med Evropsko skupnostjo in Švicarsko konfederacijo o merilih in mehanizmih za določitev države, odgovorne za obravnavo prošnje za azil, vložene v državi članici ali v Švici
   EVROPSKA SKUPNOST
   in
   ŠVICARSKA KONFEDERACIJA,
   v nadaljnjem besedilu „pogodbenici“,
   STA SE–
   OB UPOŠTEVANJU, da je Svet Evropske unije sprejel Uredbo (ES) št. 343/2003 z dne 18. februarja 2003 o vzpostavitvi meril in mehanizmov za določitev države članice, odgovorne za obravnavanje prošnje za azil, ki jo v eni od držav članic vloži državljan tretje države (1) (v nadaljnjem besedilu „Uredba Dublin“), ki je nadomestila Dublinsko konvencijo o določanju države, odgovorne za obravnavo prošnje za azil, vložene v eni od držav članic Evropskih skupnosti, podpisano v Dublinu dne 15. junija 1990 (2) (v nadaljnjem besedilu „Dublinska konvencija“), in da je Komisija Evropskih skupnosti sprejela Uredbo (ES) št. 1560/2003 z dne 2. septembra 2003 o podrobnih pravilih za uporabo Uredbe Sveta (ES) št. 343/2003 o določitvi meril in mehanizmov za določitev države članice, odgovorne za obravnavanje prošnje za azil, ki jo v eni od držav članic vloži državljan tretje države (3) (v nadaljnjem besedilu „Uredba o podrobnih pravilih za uporabo Uredbe Dublin“);
   OB UPOŠTEVANJU, da je Svet Evropske unije sprejel Uredbo (ES) št. 2725/2000 z dne 11. decembra 2000 o vzpostavitvi sistema „Eurodac“ za primerjavo prstnih odtisov zaradi učinkovite uporabe Dublinske konvencije, z namenom prispevati k določitvi pogodbene stranke, ki je odgovorna za obravnavo prošnje za azil v skladu z Dublinsko konvencijo (4) (v nadaljevanju „Uredba Eurodac“) in Uredbo (ES) št. 407/2002 z dne 28. februarja 2002 o nekaterih pravilih za uporabo Uredbe št. 2725/2000 o vzpostavitvi sistema „Eurodac“ za primerjavo prstnih odtisov zaradi učinkovite uporabe Dublinske konvencije (5) (v nadaljevanju „Uredba o pravilih za uporabo Uredbe Eurodac“);
   OB UPOŠTEVANJU, da bo Švicarska konfederacija morala uporabljati Direktivo 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (6) (v nadaljevanju „Direktiva o varstvu osebnih podatkov“), kakor se uporablja v državah članicah Evropske unije pri obdelavi podatkov za namene tega sporazuma;
   GLEDE NA geografsko lego Švicarske konfederacije;
   OB UPOŠTEVANJU, da bo sodelovanje Švicarske konfederacije pri pravnem redu Skupnosti, ki ga pokrivata Uredbi „Dublin“ in „Eurodac“ (v nadaljnjem besedilu „pravni red Dublin/Eurodac“), okrepilo sodelovanje med Evropsko skupnostjo in Švicarsko konfederacijo;
   OB UPOŠTEVANJU, da je Evropska skupnost sklenila Sporazum z Republiko Islandijo in Kraljevino Norveško o merilih in mehanizmih za določitev države, odgovorne za obravnavo prošnje za azil, vložene v državi članici, na Islandiji ali na Norveškem (7), na podlagi Dublinske konvencije;
   OB UPOŠTEVANJU, da je zaželeno, da bi Švicarska konfederacija ob Islandiji in Norveški enakopravno sodelovala pri izvajanju, uporabi in razvoju pravnega reda „Dublin/Eurodac“;
   OB UPOŠTEVANJU, da bi bilo treba med Evropsko skupnostjo in Švicarsko konfederacijo skleniti sporazum, ki predvideva pravice in obveznosti podobne tistim, ki so dogovorjene med Evropsko skupnostjo na eni strani in Islandijo in Norveško na drugi strani;
   V PREPRIČANJU, da je med Evropsko skupnostjo in Švicarsko konfederacijo treba organizirati sodelovanje pri izvajanju, primerni uporabi in nadaljnjem razvoju pravnega reda „Dublin/Eurodac“;
   OB UPOŠTEVANJU, da je za priključitev Švicarske konfederacije k dejavnostim Evropske skupnosti na področjih, ki jih zajema ta sporazum, in za njeno sodelovanje pri teh dejavnostih treba ustanoviti odbor v skladu z institucionalnim modelom, predvidenim za pridružitev Islandije in Norveške;
   OB UPOŠTEVANJU, da sodelovanje na področjih, ki jih zajemata Uredbi „Dublin“ in „Eurodac“, temelji na načelih svobode, demokracije, pravne države in spoštovanja človekovih pravic, kakršne zagotavlja predvsem Evropska konvencija o varstvu človekovih pravic in temeljnih svoboščin z dne 4. novembra 1950;
   OB UPOŠTEVANJU, da se določbe naslova IV Pogodbe o ustanovitvi Evropske skupnosti in akti, sprejeti na podlagi tega naslova, za Kraljevino Dansko skladno s Protokolom o položaju Danske, ki je bil z Amsterdamsko pogodbo priložen Pogodbi o Evropski uniji in Pogodbi o ustanovitvi Evropske skupnosti, ne uporabljajo, vendar bi Švicarska konfederacija in Danska vseeno morali imeti možnost za uporabo temeljnih določb tega Sporazuma v njunih medsebojnih odnosih;
   OB UPOŠTEVANJU, da je treba zagotoviti, da države, s katerimi Evropska skupnost sodeluje za namene izvajanja, uporabe in razvoja pravnega reda „Dublin/Eurodac“, ta pravni red uporabljajo tudi v svojih medsebojnih odnosih;
   OB UPOŠTEVANJU, da nemoteno delovanje pravnega reda „Dublin/Eurodac“ terja sočasno uporabo tega sporazuma ter dogovorov, ki urejajo odnose med različnimi strankami, ki sodelujejo pri izvajanju in razvoju pravnega reda „Dublin/Eurodac“, s čimer urejajo njihove medsebojne odnose;
   GLEDE NA sodelovanje Švicarske konfederacije pri izvajanju, uporabi in razvoju schengenskega pravnega reda;
   OB UPOŠTEVANJU povezanosti schengenskega pravnega reda in pravnega reda „Dublin/Eurodac“;
   OB UPOŠTEVANJU, da ta povezanost terja sočasno uporabo pravnega reda „Dublin/Eurodac“ ter schengenskega pravnega reda –
   DOGOVORILI O NASLEDNJEM:
   Člen 1
   1.   Švicarska konfederacija, v nadaljnjem besedilu „Švica“, izvaja določbe

               —

               Uredbe „Dublin“,

               —

               Uredbe „Eurodac“,

               —

               Uredbe „o pravilih za uporabo Uredbe Eurodac“ in

               —

               Uredbe „o podrobnih pravilih za uporabo Uredbe Dublin“

         in jih uporablja v svojih odnosih z državami članicami Evropske unije, v nadaljnjem besedilu „države članice“.
   2.   Države članice uporabljajo pravila iz odstavka 1 za Švico.
   3.   Ne da bi to vplivalo na člen 4 Švica sprejme, izvaja in uporablja tudi akte in ukrepe Evropske skupnosti, ki spreminjajo ali dopolnjujejo določbe iz odstavka 1, kot tudi odločitve, na katere se nanašajo postopki, predvideni s temi določbami.
   4.   Švica izvaja in uporablja določbe Direktive o varstvu osebnih podatkov, kakor veljajo za države članice, glede podatkov, ki se obdelujejo za namen izvajanja in uporabe določb iz prvega odstavka, z upoštevanjem potrebnih sprememb.
   5.   Za namene odstavkov 1 in 2 se razume, da sklicevanje na „države članice“ v določbah iz odstavka 1, vključuje tudi Švico.
   Člen 2
   1.   Pri pripravi nove zakonodaje o spremembah ali dopolnitvah določb člena 1, se Komisija Evropskih skupnosti, v nadaljnjem besedilu „Komisija“, neformalno posvetuje s švicarskimi strokovnjaki na enak način, kot se posvetuje s strokovnjaki držav članic pri oblikovanju svojih predlogov.
   2.   Kadar Komisija posreduje svoje predloge, navedene v odstavku 1, Evropskemu parlamentu in Svetu Evropske unije, v nadaljnjem besedilu „Svet“, kopijo le-teh pošlje Švici.
   Na zahtevo ene od pogodbenic se lahko opravi predhodna izmenjava mnenj v skupnem odboru, ustanovljenem v skladu s členom 3.
   3.   Pogodbenice se v okviru skupnega odbora na zahtevo ene izmed njih, v pomembnih trenutkih pred sprejetjem zakonodajnih določb iz odstavka 1, ponovno posvetujejo v postopku stalnega obveščanja in posvetovanja.
   4.   Pogodbenice v postopku obveščanja in posvetovanja sodelujejo v dobri veri, da na koncu postopka v skladu s tem sporazumom olajšajo delovanje skupnega odbora.
   5.   Predstavniki švicarske vlade imajo v okviru skupnega odbora pravico dajati predloge glede zadev iz odstavka 1.
   6.   Komisija zagotovi švicarskim strokovnjakom na zadevnih področjih pri pripravi osnutkov ukrepov, ki so nato predloženi odborom, ki pomagajo Komisiji pri izvajanju njenih izvedbenih pooblastil, sodelovanje v najširšem možnem obsegu. Komisija se pri pripravi ukrepov posvetuje s strokovnjaki Švicarske konfederacije na isti način kot s strokovnjaki držav članic.
   7.   V primerih, ko se zadeva v skladu s postopkom, ki se uporablja za zadevni odbor, predloži Svetu, mora Komisija Svetu posredovati tudi stališča švicarskih strokovnjakov.
   Člen 3
   1.   Ustanovi se skupni odbor, ki ga sestavljajo predstavniki pogodbenic.
   2.   Skupni odbor soglasno sprejme svoj poslovnik.
   3.   Skupni odbor se sestane na pobudo svojega predsednika ali na zahtevo katerega koli člana.
   4.   Skupni odbor se sestane na ustrezni ravni, odvisno od potreb, da pregleda izvajanje in dejansko uporabo določb iz člena 1 in izmenja stališča o pripravi aktov in ukrepov o spremembah ali dopolnitvah določb iz člena 1.
   Šteje se, da vsa izmenjava informacij glede tega sporazuma poteka v okviru skupnega odbora.
   5.   Skupnemu odboru predsedujeta izmenoma, za obdobje šestih mesecev, predstavnik Evropske skupnosti in predstavnik švicarske vlade.
   Člen 4
   1.   Ob upoštevanju odstavka 2, kadar Svet sprejme akte ali ukrepe o spremembah ali dopolnitvah določb člena 1 in kadar so akti ali ukrepi sprejeti po postopkih, predvidenih s temi določbami, te akte ali ukrepe uporabijo istočasno države članice in Švica, razen v primeru izrecnih določb o nasprotnem.
   2.   Komisija nemudoma obvesti Švico o sprejetju aktov ali ukrepov iz odstavka 1. Švica se odloči ali je njihova vsebina zanjo sprejemljiva in ali jih bo izvajala v svojem notranjem pravnem redu. O tej odločitvi uradno obvesti Komisijo v tridesetih dneh od sprejetja zadevnih aktov ali ukrepov.
   3.   Če vsebina takšnih aktov ali ukrepov lahko za Švico postane zavezujoča šele, ko so izpolnjene njene ustavne zahteve, Švica o tem obvesti Komisijo ob uradnem obvestilu. Če se referendum ne zahteva, se uradno obvestilo opravi takoj po izteku referendumskega roka. Če se referendum zahteva, ima Švica za svoje uradno obvestilo največ dve leti od uradnega obvestila Komisije. Od datuma, ko naj bi za Švico začel veljati akt ali ukrep, do takrat, ko Švica izda uradno obvestilo, da so ustavne zahteve izpolnjene, Švica, če je to mogoče, zadevni akt ali ukrep uporablja začasno.
   4.   Če Švica zadevnega akta ali ukrepa ne more uporabljati začasno in če to povzroča težave, ki ovirajo potek sodelovanja v okviru Dublin/Eurodac, položaj preuči skupni odbor. Evropska skupnost lahko v zvezi s Švico sprejme sorazmerne in primerne ukrepe, da se zagotovi nemoten potek sodelovanja Dublin/Eurodac.
   5.   S tem, ko Švica sprejme vsebino aktov in ukrepov iz odstavka 1, so ustvarjene pravice in obveznosti med Švico in državami članicami Evropske unije.
   6.   V primeru da:

               (a)

               Švica z uradnim obvestilom sporoči svojo odločitev, da ne sprejema vsebine akta ali ukrepa iz odstavka 1, pri katerem so se uporabili postopki predvideni v tem sporazumu, ali

               (b)

               Švica ne opravi uradnega obvestila iz odstavka 2, ali

               (c)

               Švica ne opravi uradnega obvestila po izteku referendumskega roka oziroma v primeru referenduma v roku dveh let iz odstavka 3, ali ne zagotovi začasne uporabe, predvidene v istem odstavku, ki je določen za začetek veljavnosti zadevnega akta ali ukrepa,

         se uporaba tega sporazuma začasno odloži.
   7.   Skupni odbor preuči okoliščino, ki je privedla do začasne odložitve, in si prizadeva v roku devetdesetih dni odpraviti vzroke, zaradi katerih sporazum ni sprejet ali ratificiran. Po preučitvi vseh nadaljnjih možnosti za ohranitev nemotenega delovanja tega sporazuma, vključno z možnostjo upoštevati enakost zakonskih določb, lahko soglasno odloči, da se Sporazum začne ponovno uporabljati. Če začasna odložitev uporabe Sporazuma traja več kot 90 dni, se šteje, da je prenehal veljati.
   Člen 5
   1.   Z namenom doseči cilj pogodbenic čim bolj enotne uporabe in razlage določb člena 1, skupni odbor stalno spremlja razvoj sodne prakse Sodišča Evropskih skupnosti, v nadaljnjem besedilu „Sodišča“, kot tudi razvoj sodne prakse pristojnih švicarskih sodišč v zvezi s temi določbami. V ta namen se vzpostavi mehanizem, s katerim se poskrbi za redno medsebojno obveščanje o takšni sodni praksi.
   2.   Švica ima v primerih, ko sodišče države članice Sodišču v predhodno odločanje preda vprašanje, ki zadeva razlago določb iz člena 1, pravico Sodišču predložiti navedbe o zadevi ali pisne izjave.
   Člen 6
   1.   Švica skupnemu odboru vsako leto predloži poročilo o načinu, po katerem so njeni upravni in sodni organi uporabljali in razlagali določbe iz člena 1, kot jih je, kjer je to primerno, razlagalo Sodišče.
   2.   Če skupni odbor v roku dveh mesecev po tem, ko je bil uradno obveščen o bistvenih razhajanjih pri uporabi določb iz člena 1 med organi zadevnih držav članic in švicarskimi organi, ne more zagotoviti enotne uporabe in razlage, se sproži postopek iz člena 7.
   Člen 7
   1.   V primeru spora glede uporabe ali razlage tega sporazuma ali v primeru, da nastopi položaj iz člena 6(2), se zadeva uradno uvrsti kot sporna na dnevni red skupnega odbora, ki se sestane na ministrski ravni.
   2.   Skupni odbor ima za rešitev spora na voljo 90 dni od datuma sprejetja dnevnega reda, na katerega je bil uvrščen spor.
   3.   V primeru, da skupni odbor spora ne more rešiti v roku 90 dni, kot je določeno v odstavku 2, se ta rok podaljša za 90 dni z namenom doseči dokončno rešitev. Če skupni odbor ob izteku tega roka ni sprejel odločitve, se ta sporazum preneha uporabljati z iztekom zadnjega dne zgoraj omenjenega roka.
   Člen 8
   1.   Kar zadeva upravne in operativne stroške, povezane z vzpostavitvijo in delovanjem centralne enote Eurodaca, prispeva Švica v splošni proračun Evropskih skupnosti prispevek v višini 7,286 % od začetnega referenčnega zneska 11 675 000 eurov, od proračunskega leta 2004 dalje pa letni prispevek 7,286 % ustreznih odobrenih proračunskih sredstev za zadevno proračunsko leto.
   Kar zadeva druge upravne in operativne stroške, povezane z uporabo tega sporazuma, prispeva Švica v ta namen v splošni proračun Evropskih skupnosti letni znesek, v skladu s svojim bruto domačim proizvodom v primerjavi z bruto domačim proizvodom vseh udeleženih držav.
   2.   Švica ima pravico prejemati dokumente, ki se nanašajo na ta sporazum, na sestankih skupnega odbora pa zahtevati tolmačenje v enega od uradnih jezikov institucij Evropskih skupnosti po lastni izbiri.
   Člen 9
   Švicarski nadzorni državni organi za varstvo podatkov in neodvisni nadzorni organ, ustanovljena v skladu s členom 286(2) Pogodbe o ustanovitvi Evropske skupnosti, sodelujeta v obsegu, ki je potreben za izvrševanje njunih nalog, zlasti z izmenjavo vseh koristnih informacij. Zadevna organa pravila njunega sodelovanja, določita s skupnim dogovorom.
   Člen 10
   1.   Ta sporazum v ničemer ne vpliva na druge sporazume, sklenjene med Evropsko skupnostjo in Švico.
   2.   Ta sporazum v ničemer ne vpliva na sporazume, ki jih lahko v prihodnje sklene Evropska skupnost s Švico.
   Člen 11
   1.   Kraljevina Danska lahko zaprosi za sodelovanje pri temu sporazumu. Pogoje za tako sodelovanje določijo pogodbenice s soglasjem Kraljevine Danske v protokolu k temu sporazumu.
   2.   Švica bo sklenila sporazum z Republiko Islandijo in Kraljevino Norveško o ustanovitvi vzajemnih pravic in obveznosti na temelju njihovega sodelovanja, ki zadeva izvajanje, uporabo in razvoj pravnega reda Dublin/Eurodac.
   Člen 12
   1.   Pogodbenice morajo ta Sporazum ratificirati ali odobriti. Listine o ratifikaciji ali o odobritvi se deponirajo pri generalnem sekretarju Sveta, ki prevzame vlogo depozitarja.
   2.   Ta sporazum začne veljati prvega dne v mesecu, ki sledi sporočilu depozitarja pogodbenicam o deponiranju zadnje listine o ratifikaciji ali odobritvi.
   3.   Člena 2, 3 in prvi stavek člena 4(2) se začasno uporabljajo od datuma podpisa tega sporazuma.
   Člen 13
   Glede aktov ali ukrepov, sprejetih po podpisu tega sporazuma, vendar pred začetkom njegove veljavnosti, začne teči tridesetdnevno obdobje iz zadnjega stavka člena 4(2) na dan začetka veljavnosti tega sporazuma.
   Člen 14
   1.   Ta sporazum se uporablja le, če se uporabljajo tudi sporazumi iz člena 11.
   2.   Poleg tega se ta sporazum uporablja le, če se uporablja tudi Sporazum med Evropsko unijo, Evropsko skupnostjo in Švico o pridružitvi Švicarske konfederacije k izvajanju, uporabi in razvoju schengenskega pravnega reda.
   Člen 15
   1.   Lihtenštajn lahko pristopi v k temu sporazumu.
   2.   Pristop Lihtenštajna se uredi s protokolom k temu sporazumu, v katerem se predvidijo vse posledice pristopa, vključno z vzpostavitvijo pravic in obveznosti med Lihtenštajnom in Švico kot tudi med Lihtenštajnom na eni strani ter Evropsko skupnostjo in državami članicami, kolikor jih določbe tega sporazuma zavezujejo, na drugi strani.
   Člen 16
   1.   Vsaka pogodbenica lahko ta sporazum odpove s pisno izjavo depozitarju. Ta izjava začne učinkovati šest mesecev po njenem deponiranju.
   2.   Če Švica odpove enega od sporazumov iz člena 11 ali sporazum iz člena 14(2), se šteje, da je ta sporazum prenehal.
   Člen 17
   1.   Ta sporazum se sestavi v dveh izvodih v angleškem, češkem, danskem, estonskem, finskem, francoskem, grškem, italijanskem, latvijskem, litvanskem, nemškem, nizozemskem, madžarskem, poljskem, portugalskem, slovaškem, slovenskem, španskem in švedskem jeziku, pri čemer so vsa besedila enako verodostojna.
   2.   Različico v malteškem jeziku bodo pogodbenice overile na podlagi izmenjave pisem. Ta različica bo enako verodostojna kot različice v jezikih, ki so našteti v prejšnjem odstavku.

      V POTRDITEV TEGA so podpisani pooblaščenci podpisali ta sporazum.
      Hecho en Luxemburgo, el veintiséis de octubre de dos mil cuatro.
      V Lucemburku dne dvacátého šestého října dva tisíce čtyři.
      Udfærdiget i Luxembourg den seksogtyvende oktober to tusind og fire.
      Geschehen zu Luxemburg am sechsundzwanzigsten Oktober zweitausendvier.
      Kahe tuhande neljanda aasta oktoobrikuu kahekümne kuuendal päeval Luxembourgis.
      Έγινε στo Λουξεμβούργο, στις είκοσι έξι Οκτωβρίου δύο χιλιάδες τέσσερα.
      Done at Luxembourg on the twenty-sixth day of October in the year two thousand and four.
      Fait à Luxembourg, le vingt-six octobre deux mille quatre.
      Fatto a Lussemburgo, addì ventisei ottobre duemilaquattro.
      Luksemburgā, divi tūkstoši ceturtā gada divdesmit sestajā oktobrī.
      Priimta du tūkstančiai ketvirtų metų spalio dvidešimt šeštą dieną Liuksemburge.
      Kelt Luxembourgban, a kettőezer-negyedik év október havának huszonhatodik napján.
      Magħmula fil-Lussemburgu fis-sitta u għoxrin jum ta' Ottubru tas-sena elfejn u erbgħa.
      Gedaan te Luxemburg, de zesentwintigste oktober tweeduizend vier.
      Sporządzono w Luksemburgu dnia dwudziestego szóstego października roku dwa tysiące czwartego.
      Feito no Luxemburgo, em vinte e seis de Outubro de dois mil e quatro.
      V Luxemburgu dvadsiateho šiesteho októbra dvetisícštyri.
      V Luxembourgu, dne šestindvajsetega oktobra leta dva tisoč štiri.
      Tehty Luxemburgissa kahdentenakymmenentenäkuudentena päivänä lokakuuta vuonna kaksituhattaneljä.
      Som skedde i Luxemburg den tjugosjätte oktober tjugohundrafyra.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  UL L 50, 25.2.2003, str. 1.

      (2)  UL C 254, 19.8.1997, str. 1.

      (3)  UL L 222, 5.9.2003, str. 3.

      (4)  UL L 316, 15.12.2000, str. 1.

      (5)  UL L 62, 5.3.2002, str. 1.

      (6)  UL L 281, 23.11.1995, str. 31. Direktiva, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

      (7)  UL L 93, 3.4.2001, str. 38.


title: Sklep Evropskega parlamenta (EU) 2016/1486 z dne 28. aprila 2016 o razrešnici glede izvrševanja proračuna Agencije za sodelovanje energetskih regulatorjev za proračunsko leto 2014

text:
               14.9.2016

               SL

               Uradni list Evropske unije

               L 246/167

         SKLEP EVROPSKEGA PARLAMENTA (EU) 2016/1486
   z dne 28. aprila 2016
   o razrešnici glede izvrševanja proračuna Agencije za sodelovanje energetskih regulatorjev za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Agencije za sodelovanje energetskih regulatorjev za proračunsko leto 2014,

               —

               ob upoštevanju poročila Računskega sodišča o zaključnem računu Agencije za sodelovanje energetskih regulatorjev za proračunsko leto 2014 z odgovorom agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice agenciji glede izvrševanja proračuna za proračunsko leto 2014 (05584/2016 – C8-0089/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 713/2009 Evropskega parlamenta in Sveta z dne 13. julija 2009 o ustanovitvi Agencije za sodelovanje energetskih regulatorjev (4), zlasti člena 24,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor (A8-0087/2016),

               1.

               podeli razrešnico direktorju Agencije za sodelovanje energetskih regulatorjev glede izvrševanja proračuna agencije za proračunsko leto 2014;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Agencije za sodelovanje energetskih regulatorjev, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 18.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 211, 14.8.2009, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta 2012/331/SZVP z dne 25. junija 2012 o podaljšanju mandata posebnega predstavnika Evropske unije v Afganistanu

text:
               26.6.2012

               SL

               Uradni list Evropske unije

               L 165/68

         SKLEP SVETA 2012/331/SZVP
   z dne 25. junija 2012
   o podaljšanju mandata posebnega predstavnika Evropske unije v Afganistanu
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28, člena 31(2) in člena 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 22. marca 2010 sprejel Sklep 2010/168/SZVP (1), s katerim je g. Vygaudasa UŠACKASA imenoval za posebnega predstavnika Evropske unije (PPEU) v Afganistanu. Mandat PPEU se bo iztekel 30. junija 2012.

               (2)

               Mandat PPEU bi bilo treba podaljšati še za 12 mesecev.

               (3)

               PPEU bo naloge izvajal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   Mandat g.Vygaudasa UŠACKASA kot PPEU v Afganistanu se podaljša do 30. junija 2013. Mandat PPEU lahko predčasno preneha, če tako odloči Svet na predlog visokega predstavnika Unije za zunanje zadeve in varnostno politiko (VP).
   Člen 2
   Cilji politike
   PPEU zastopa Unijo in spodbuja uresničevanje ciljev politike Unije v Afganistanu, in sicer ob tesnem usklajevanju s predstavniki držav članic v Afganistanu. PPEU zlasti:

               (a)

               prispeva k izvajanju skupne izjave EU-Afganistan ter usmerja izvajanje dela akcijskega načrta EU za Afganistan in Pakistan, v kolikor ta zadeva Afganistan, pri tem pa sodeluje s predstavniki držav članic v Afganistanu;

               (b)

               podpira politični dialog med Unijo in Afganistanom;

               (c)

               podpira osrednjo vlogo, ki jo imajo Združeni narodi (ZN) v Afganistanu, predvsem pa prispeva k boljšemu usklajevanju mednarodne pomoči in s tem spodbuja izvajanje sporočil z londonske, kabulske in bonnske konference ter zadevnih resolucij ZN.

         Člen 3
   Mandat
   Da bi izpolnil svojo nalogo, PPEU v tesnem sodelovanju s predstavniki držav članic v Afganistanu:

               (a)

               podpira stališča Unije glede političnega procesa in razmer v Afganistanu;

               (b)

               ohranja tesne stike z zadevnimi afganistanskimi institucijami, zlasti vlado, parlamentom in lokalnimi organi, ter podpira njihov razvoj. Ohranjati bi moral tudi stike z drugimi afganistanskimi političnimi skupinami in drugimi zadevnimi akterji v Afganistanu;

               (c)

               ohranja tesne stike z zadevnimi mednarodnimi in regionalnimi zainteresiranimi stranmi v Afganistanu, zlasti s posebnim predstavnikom generalnega sekretarja ZN in višjim civilnim predstavnikom Organizacije Severnoatlantske pogodbe ter drugimi pomembnimi partnerji in organizacijami;

               (d)

               poroča o napredku pri doseganju ciljev iz skupne izjave EU-Afganistan, dela akcijskega načrta EU za Afganistan in Pakistan, v kolikor ta zadeva Afganistan, ter s konferenc v Kabulu in Bonnu in drugih zadevnih mednarodnih konferenc, zlasti na naslednjih področjih:

                           —

                           krepitev civilnih zmogljivosti, zlasti na lokalni ravni,

                           —

                           dobro upravljanje in vzpostavitev institucij, potrebnih za obstoj pravne države, zlasti neodvisnega sodstva,

                           —

                           volilne reforme,

                           —

                           reforme varnostnega sektorja, vključno z okrepitvijo pravosodnih institucij, nacionalne vojske in policije,

                           —

                           spodbujanje rasti, zlasti s kmetijstvom in razvojem podeželja,

                           —

                           spoštovanje mednarodnih obveznosti Afganistana na področju človekovih pravic, pa tudi spoštovanje pravic manjšin ter žensk in otrok,

                           —

                           spoštovanje demokratičnih načel in pravne države,

                           —

                           spodbujanje udeležbe žensk v javni upravi in civilni družbi,

                           —

                           spoštovanje mednarodnih obveznosti Afganistana, vključno s sodelovanjem pri mednarodnih prizadevanjih v boju proti terorizmu, prometu s prepovedanimi drogami, trgovini z ljudmi ter širjenju orožja za množično uničevanje in z njim povezanih materialov,

                           —

                           zagotavljanje humanitarne pomoči ter urejena vrnitev beguncev in notranje razseljenih oseb ter

                           —

                           bolj učinkovita navzočnost in dejavnosti Unije v Afganistanu ter prispevek k pripravi rednih šestmesečnih poročil o izvedbi akcijskega načrta EU, ki jih je zahteval Svet;

               (e)

               dejavno sodeluje v lokalnih forumih za usklajevanje, kot je skupni odbor za usklajevanje in spremljanje, obenem pa države članice, ki ne sodelujejo, v celoti obvešča o odločitvah, sprejetih na teh ravneh;

               (f)

               svetuje glede sodelovanja in stališč Unije na mednarodnih konferencah o Afganistanu ter prispeva k pospeševanju regionalnega sodelovanja;

               (g)

               prispeva k izvajanju politike in smernic EU o človekovih pravicah, zlasti v zvezi z ženskami in otroki na območjih, ki so jih prizadeli konflikti, in sicer predvsem s spremljanjem in obravnavo razvoja dogodkov v zvezi s tem.

         Člen 4
   Izvajanje mandata
   1.   PPEU je odgovoren za izvajanje nalog, pri tem pa je podrejen VP.
   2.   Politični in varnostni odbor (PVO) je prednostno povezan s PPEU in je njegova glavna točka za stike s Svetom. PPEU v okviru svojega mandata od PVO prejema strateške usmeritve in politične nasvete brez poseganja v pristojnosti VP.
   3.   PPEU tesno sodeluje z Evropsko službo za zunanje delovanje (ESZD) in njenimi pristojnimi oddelki.
   Člen 5
   Financiranje
   1.   Referenčni finančni znesek za kritje odhodkov, povezanih z mandatom PPEU, za obdobje od 1. julija 2012 do 30. junija 2013 je 6 380 000 EUR.
   2.   Odhodki se upravljajo v skladu s postopki in pravili, ki se uporabljajo za splošni proračun Unije.
   3.   Upravljanje odhodkov se uredi s pogodbo med PPEU in Komisijo. Glede vseh odhodkov PPEU odgovarja Komisiji.
   Člen 6
   Ustanovitev in sestava ekipe
   1.   PPEU je v okviru svojih nalog in ustreznih razpoložljivih finančnih sredstev odgovoren za sestavo svoje ekipe. Ekipa vključuje strokovnjake za določena politična vprašanja, kot to zahteva mandat. PPEU Svet in Komisijo nemudoma in redno obvešča o sestavi ekipe.
   2.   Države članice, institucije Unije in ESZD lahko predlagajo začasno dodelitev osebja za delo pri PPEU. Plače takšnega začasno dodeljenega osebja krije zadevna država članica, institucija Unije oziroma ESZD. PPEU se lahko dodelijo tudi strokovnjaki, ki so jih države članice začasno napotile v institucije Unije ali ESZD. Člani mednarodnega pogodbenega osebja so državljani ene od držav članic.
   3.   Vse napoteno osebje ostane pod upravno pristojnostjo države članice, ki ga pošilja, institucije, ki ga pošilja, Unije ali ESZD ter opravlja svoje obveznosti in ravna v interesu mandata PPEU.
   Člen 7
   Privilegiji in imunitete PPEU in osebja PPEU
   Po potrebi se o privilegijih, imunitetah in dodatnih jamstvih, potrebnih za izpolnitev in nemoteno izvajanje misije PPEU ter delovanje članov osebja PPEU, doseže dogovor s pogodbenico gostiteljico oziroma pogodbenicami gostiteljicami. Države članice in Komisija v ta namen zagotovijo vso potrebno podporo.
   Člen 8
   Varnost tajnih podatkov EU
   PPEU in člani njegove ekipe spoštujejo načela in minimalne standarde varovanja tajnosti iz Sklepa Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (2).
   Člen 9
   Dostop do informacij in logistična podpora
   1.   Države članice, Komisija in generalni sekretariat Sveta zagotovijo PPEU dostop do vseh ustreznih informacij.
   2.   Delegacije Unije in/ali države članice, kakor je ustrezno, zagotavljajo logistično podporo v regiji.
   Člen 10
   Varnost
   V skladu s politiko Unije o varnosti osebja, ki je v okviru operativnih zmogljivosti iz naslova V Pogodbe razporejeno zunaj Unije, PPEU v skladu z nalogami PPEU in z varnostnimi razmerami na geografskem območju, za katerega je zadolžen, sprejme vse smiselno izvedljive ukrepe za varnost vsega osebja pod neposredno pristojnostjo PPEU, zlasti tako, da:

               (a)

               na podlagi smernic ESZD pripravi poseben varnostni načrt misije, ki vključuje posebne ukrepe za fizično varnost, organizacijsko varnost in varnost postopkov v zvezi z misijo, določa upravljanje varnih premikov osebja na območje misije in znotraj njega in obvladovanje dogodkov, ki ogrožajo varnost, ter vključuje načrt misije za ravnanje v nepredvidenih razmerah in evakuacijo;

               (b)

               zagotovi, da je vse osebje, razporejeno zunaj Unije, zavarovano za visoko stopnjo tveganja glede na pogoje na območju misije;

               (c)

               zagotovi, da so vsi člani ekipe PPEU, ki bodo napoteni zunaj Unije, vključno z lokalnim osebjem, pred prihodom na območje misije ali ob prihodu opravili ustrezno varnostno usposabljanje glede na stopnjo ogroženosti, ki jo za območje misije določi ESZD;

               (d)

               zagotovi, da se izvajajo vsa dogovorjena priporočila, pripravljena na podlagi rednih ocen varnosti, za VP, Svet in Komisijo pa redno pripravljajo pisna poročila o izvajanju teh priporočil ter o drugih varnostnih vidikih v okviru poročil o napredku in izvajanju nalog.

         Člen 11
   Poročanje
   PPEU za VP in PVO redno pripravlja ustna in pisna poročila. PPEU po potrebi poroča tudi delovnim skupinam Sveta. Redna pisna poročila se razpošiljajo prek omrežja COREU. PPEU lahko na priporočilo VP ali PVO pripravlja poročila za Svet za zunanje zadeve.
   Člen 12
   Usklajevanje
   1.   PPEU prispeva k enotnosti, doslednosti in učinkovitosti ukrepov Unije in pomaga zagotoviti, da za doseganje ciljev politike Unije vsi instrumenti Unije in ukrepi držav članic delujejo usklajeno. Dejavnosti PPEU so usklajene z dejavnostmi Komisije, pa tudi z dejavnostmi PPEU za srednjo Azijo in z delegacijo Unije v Pakistanu. PPEU organizira redne informativne sestanke za misije držav članic in delegacije Unije.
   2.   PPEU na terenu vzdržuje tesne stike z vodji delegacij Unije in vodji misij držav članic, ki mu po svojih najboljših močeh pomagajo pri izvajanju nalog. PPEU vodji policijske misije EU v Afganistanu (EUPOL AFGHANISTAN) zagotavlja lokalne politične smernice. PPEU in poveljnik civilne operacije se po potrebi medsebojno posvetujeta. PPEU je prav tako v stiku z drugimi mednarodnimi in regionalnimi akterji na terenu.
   Člen 13
   Pregled
   Izvajanje tega sklepa in njegova skladnost z drugimi prispevki Unije za zadevno regijo se redno preverja. PPEU konec decembra 2012 VP, Svetu in Komisiji predloži poročilo o napredku, ob izteku mandata pa celovito poročilo o izvajanju nalog.
   Člen 14
   Začetek veljavnosti
   Ta sklep začne veljati na dan sprejetja.

      V Luxembourgu, 25. junija 2012

            Za Svet

            Predsednica

         C. ASHTON

      (1)  UL L 75, 23.3.2010, str. 22.

      (2)  UL L 141, 27.5.2011, str. 17.


title: Sklep Sveta (EU) 2016/1225 z dne 18. julija 2016 o sklenitvi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani o okvirnem sporazumu med Evropsko unijo in Libanonsko republiko o splošnih načelih za sodelovanje Libanonske republike v programih Unije

text:
               28.7.2016

               SL

               Uradni list Evropske unije

               L 202/3

         SKLEP SVETA (EU) 2016/1225
   z dne 18. julija 2016
   o sklenitvi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani o okvirnem sporazumu med Evropsko unijo in Libanonsko republiko o splošnih načelih za sodelovanje Libanonske republike v programih Unije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 212 v povezavi s členom 218(6)(a) in členom 218(7) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               V skladu s Sklepom Sveta (EU) 2015/268 (2) je bil Protokol k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani (3) o okvirnem sporazumu med Evropsko unijo in Libanonsko republiko o splošnih načelih za sodelovanje Libanonske republike v programih Unije (v nadaljnjem besedilu: Protokol) podpisan v imenu Unije dne 9. februarja 2015.

               (2)

               Namen Protokola je določiti finančna in tehnična pravila, ki bi Libanonski republiki omogočila sodelovanje v določenih programih Unije. Horizontalni okvir, vzpostavljen s Protokolom, določa načela gospodarskega, finančnega in tehničnega sodelovanja in Libanonski republiki dovoljuje prejemanje pomoči, zlasti finančne pomoči, ki jo Unija zagotavlja na podlagi navedenih programov. Navedeni okvir se uporablja samo za tiste programe Unije, pri katerih je v ustreznih ustanovnih pravnih aktih predvidena možnost sodelovanja Libanonske republike. Sklenitev Protokola zato ne pomeni tudi izvajanja pooblastil v okviru različnih sektorskih politik, opredeljenih v programih; ta pooblastila se izvajajo ob vzpostavljanju programov.

               (3)

               Protokol bi bilo treba odobriti v imenu Unije –

         SPREJEL NASLEDNJI SKLEP:
   Člen 1
   Protokol k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani o okvirnem sporazumu med Evropsko unijo in Libanonsko republiko o splošnih načelih za sodelovanje Libanonske republike v programih Unije se odobri v imenu Unije (4).
   Člen 2
   Predsednik Sveta v imenu Unije pošlje uradno obvestilo iz člena 10 Protokola (5).
   Člen 3
   Komisija je pooblaščena, da v imenu Unije določi posebne pogoje glede sodelovanja Libanonske republike v vsakem posameznem programu Unije, vključno s finančnim prispevkom, ki ga je treba plačati. Komisija redno obvešča pristojno delovno skupino Sveta.
   Člen 4
   Ta sklep začne veljati na dan sprejetja.

      V Bruslju, 18. julija 2016

            Za Svet

            Predsednica

         F. MOGHERINI

      (1)  Odobritev z dne 23. junija 2016 (še ni objavljena v Uradnem listu).

      (2)  Sklep Sveta (EU) 2015/268 z dne 17. decembra 2014 o podpisu Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani o okvirnem sporazumu med Evropsko unijo in Libanonsko republiko o splošnih načelih za sodelovanje Libanonske republike v programih Unije, v imenu Evropske unije in o njegovi začasni uporabi (UL L 47, 20.2.2015, str. 1).

      (3)  UL L 143, 30.5.2006, str. 2.

      (4)  Protokol je bil objavljen v UL L 47, 20.2.2015, str. 3, skupaj s sklepom o podpisu.

      (5)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.